ระเบียบคณะกรรมการกองทุนสงเคราะห์ลูกจ้าง ว่าด้วยการจ่ายเงินสงเคราะห์ อัตราเงินที่จะจ่ายและระยะเวลาการจ่าย พ.ศ. 2560

ระเบียบคณะกรรมการกองทุนสงเคราะห์ลูกจ้าง

ระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย
พ.ศ. ๒๕๖๐

โดยที่เป็นการสมควรแก้ไขปรับปรุงระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์ อัตราเงินที่จะจ่ายและระยะเวลาการจ่าย เพื่อให้เหมาะสมกับสภาวการณ์ปัจจุบัน
และการบริหารกองทุนสงเคราะห์ลูกจ้างเป็นไปด้วยความคล่องตัว มีประสิทธิภาพ และเอื้ออำนวยประโยชน์ต่อการดำเนินงานกองทุนสงเคราะห์ลูกจ้าง

อาศัยอำนาจตามความในมาตรา ๑๓๔
แห่งพระราชบัญญัติคุ้มครองแรงงาน พ.ศ. ๒๕๔๑ คณะกรรมการกองทุนสงเคราะห์ลูกจ้างจึงวางระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์ อัตราเงินที่จะจ่ายและระยะเวลาการจ่าย พ.ศ. ๒๕๖๐

ข้อ ๒[๑] 
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิก
(๑) ระเบียบคณะกรรมการกองทุนสงเคราะห์ลูกจ้าง ว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย พ.ศ. ๒๕๔๖
(๒) ระเบียบคณะกรรมการกองทุนสงเคราะห์ลูกจ้าง ว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย (ฉบับที่ ๒) พ.ศ. ๒๕๕๒

ข้อ ๔  ในระเบียบนี้
เงินสงเคราะห์ หมายความว่า
เงินจากกองทุนสงเคราะห์ลูกจ้างที่จ่ายให้แก่ลูกจ้างเพื่อบรรเทาความเดือดร้อน
คำขอ หมายความว่า
คำขอรับเงินสงเคราะห์
คณะกรรมการ หมายความว่า
คณะกรรมการกองทุนสงเคราะห์ลูกจ้าง
อธิบดี หมายความว่า
อธิบดีผู้รักษาการตามระเบียบนี้

ข้อ ๕ 
ให้อธิบดีกรมสวัสดิการและคุ้มครองแรงงานรักษาการตามระเบียบนี้

หมวด ๑
หลักเกณฑ์การจ่ายเงินสงเคราะห์

ข้อ ๖ 
การจ่ายเงินสงเคราะห์ตามระเบียบนี้
ให้จ่ายจากกองทุนสงเคราะห์ลูกจ้างในส่วนที่มิใช่เงินสะสม เงินสมทบ
และดอกผลจากเงินดังกล่าว

ข้อ ๗ 
ลูกจ้างมีสิทธิขอรับเงินสงเคราะห์ได้ในกรณี ดังต่อไปนี้
(๑) นายจ้างเลิกจ้างโดยไม่จ่ายค่าชดเชย
โดยพนักงานตรวจแรงงานมีคำสั่งให้นายจ้างจ่ายค่าชดเชยดังกล่าว
และคำสั่งนั้นเป็นที่สุด
(๒) นายจ้างไม่จ่ายเงินอื่นนอกจาก (๑) ได้แก่ ค่าจ้างเฉพาะที่จ่ายเป็นค่าตอบแทนในการทำงาน
ค่าล่วงเวลา ค่าทำงานในวันหยุด ค่าล่วงเวลาในวันหยุด
เงินประกันการทำงานเฉพาะที่นายจ้างหักจากค่าจ้าง และค่าจ้างแทนการบอกกล่าวล่วงหน้า
โดยพนักงานตรวจแรงงานมีคำสั่งให้นายจ้างจ่ายเงินดังกล่าว และคำสั่งนั้นเป็นที่สุด
ลูกจ้างที่ได้รับเงินสงเคราะห์ตาม (๑) แล้ว
ไม่มีสิทธิได้รับเงินสงเคราะห์ตาม (๒)
เฉพาะกรณีนายจ้างไม่จ่ายค่าจ้างแทนการบอกกล่าวล่วงหน้า

ข้อ ๘ 
ให้ลูกจ้างที่ประสงค์จะใช้สิทธิตามข้อ ๗
ยื่นคำขอตามแบบที่อธิบดีประกาศกำหนดต่อพนักงานตรวจแรงงานแห่งท้องที่ที่มีคำสั่งให้นายจ้างจ่ายค่าชดเชยหรือเงินอื่น
พร้อมแสดงบัตรประจำตัวประชาชนหรือหลักฐานอื่นที่ทางราชการออกให้ซึ่งแสดงได้ว่าระบุถึงตัวผู้นั้น
การยื่นคำขอตามวรรคหนึ่ง
ให้ลูกจ้างยื่นคำขอภายในหนึ่งปีนับแต่วันที่คำสั่งพนักงานตรวจแรงงานดังกล่าวเป็นที่สุด

ข้อ ๙ 
เมื่อพนักงานตรวจแรงงานได้รับคำขอตามข้อ ๘ แล้ว
ให้ดำเนินการสอบสวนข้อเท็จจริง ดังต่อไปนี้
(๑) ลูกจ้างมีสิทธิขอรับเงินสงเคราะห์ตามข้อ ๗
(๒)
ลูกจ้างได้รับความเดือดร้อนทางการเงินจนไม่สามารถดำรงชีพได้ตามอัตภาพ
(๓) ขณะยื่นคำขอ
นิติสัมพันธ์ระหว่างลูกจ้างและนายจ้างได้สิ้นสุดลงแล้ว
ให้พนักงานตรวจแรงงานบันทึกข้อมูลตาม (๒)
ลงในแบบแจ้งข้อมูลความเดือดร้อนในการดำรงชีพตามที่อธิบดีกำหนด
พร้อมทั้งจัดทำสรุปความเดือดร้อนในภาพรวม

หมวด ๒
ขั้นตอนการพิจารณาคำขอ
และอัตราการจ่ายเงินสงเคราะห์ (กรณีนายจ้างไม่จ่ายค่าชดเชย)

ข้อ ๑๐ 
กรณีที่ลูกจ้างใช้สิทธิตามข้อ ๗ (๑)
เมื่อพนักงานตรวจแรงงานได้ดำเนินการตามข้อ ๙ 
แล้ว ให้พนักงานตรวจแรงงานเสนอคำขอและเอกสารที่เกี่ยวข้อง
พร้อมด้วยความเห็นต่อผู้มีอำนาจอนุมัติการจ่ายเงินสงเคราะห์ตามข้อ ๑๔
ภายในเจ็ดวันทำการนับแต่วันที่ได้รับคำขอดังกล่าว

ข้อ ๑๑ 
อัตราการจ่ายเงินสงเคราะห์ กรณีตามข้อ ๗ (๑) ให้จ่ายในอัตรา ดังต่อไปนี้
(๑)
สามสิบเท่าของอัตราค่าจ้างขั้นต่ำรายวันตามประกาศคณะกรรมการค่าจ้างเกี่ยวกับอัตราค่าจ้างขั้นต่ำ
สำหรับลูกจ้างซึ่งทำงานติดต่อกันครบหนึ่งร้อยยี่สิบวันแต่ไม่ครบสามปี
(๒) ห้าสิบเท่าของอัตราค่าจ้างขั้นต่ำรายวันตามประกาศคณะกรรมการค่าจ้างเกี่ยวกับอัตราค่าจ้างขั้นต่ำ
สำหรับลูกจ้างซึ่งทำงานติดต่อกันครบสามปีแต่ไม่ครบสิบปี
(๓)
เจ็ดสิบเท่าของอัตราค่าจ้างขั้นต่ำรายวันตามประกาศคณะกรรมการค่าจ้างเกี่ยวกับอัตราค่าจ้างขั้นต่ำ
สำหรับลูกจ้างซึ่งทำงานติดต่อกันครบสิบปีขึ้นไป
ให้จ่ายเงินสงเคราะห์แก่ลูกจ้างในคราวเดียวกันทั้งจำนวน
แต่ไม่เกินกว่าจำนวนเงินค่าชดเชยที่พนักงานตรวจแรงงานมีคำสั่งให้นายจ้างจ่าย

หมวด ๓
ขั้นตอนการพิจารณาคำขอ
และอัตราการจ่ายเงินสงเคราะห์
(กรณีนายจ้างไม่จ่ายเงินอื่นนอกจากค่าชดเชย)

ข้อ ๑๒  กรณีที่ลูกจ้างใช้สิทธิตามข้อ
๗ (๒) เมื่อพนักงานตรวจแรงงานได้ดำเนินการตามข้อ ๙ แล้ว
ให้พนักงานตรวจแรงงานส่งคำขอรับเงินสงเคราะห์และเอกสารที่เกี่ยวข้อง
พร้อมด้วยความเห็นต่อคณะกรรมการภายในเจ็ดวันทำการนับแต่วันที่ได้รับคำขอดังกล่าว
เมื่อคณะกรรมการได้รับคำขอตามวรรคหนึ่งแล้ว ให้พิจารณาและมีมติโดยไม่ชักช้า
กรณีคณะกรรมการมีมติเห็นชอบให้จ่ายเงินสงเคราะห์
ให้พนักงานตรวจแรงงานเสนอคำขอเอกสารที่เกี่ยวข้อง และมติคณะกรรมการ
พร้อมด้วยความเห็นต่อผู้มีอำนาจอนุมัติการจ่ายเงินสงเคราะห์ตามข้อ ๑๔
ภายในเจ็ดวันทำการนับแต่วันที่คณะกรรมการมีมติ
กรณีคณะกรรมการมีมติไม่เห็นชอบให้จ่ายเงินสงเคราะห์
ให้สำนักงานสวัสดิการและคุ้มครองแรงงานกรุงเทพมหานครพื้นที่หรือสำนักงานสวัสดิการและคุ้มครองแรงงานจังหวัดมีหนังสือแจ้งมติดังกล่าวแก่ลูกจ้างด้วยวิธีการที่กำหนดไว้ตามมาตรา
๑๔๓ แห่งพระราชบัญญัติคุ้มครองแรงงาน พ.ศ. ๒๕๔๑ ภายในห้าวันนับแต่วันที่ได้รับทราบมติดังกล่าว

ข้อ ๑๓ 
อัตราการจ่ายเงินสงเคราะห์ กรณีตามข้อ ๗ (๒) ให้จ่ายในอัตราไม่เกินหกสิบเท่าของอัตราค่าจ้างขั้นต่ำรายวันตามประกาศคณะกรรมการค่าจ้างเกี่ยวกับอัตราค่าจ้างขั้นต่ำ
ให้จ่ายเงินสงเคราะห์แก่ลูกจ้างในคราวเดียวกันทั้งจำนวน
แต่ไม่เกินกว่าจำนวนเงินอื่นนอกจากค่าชดเชยที่พนักงานตรวจแรงงานมีคำสั่งให้นายจ้างจ่าย

หมวด ๔
ผู้มีอำนาจอนุมัติ
และระยะเวลาการจ่ายเงินสงเคราะห์

ข้อ ๑๔ 
ให้บุคคลต่อไปนี้เป็นผู้มีอำนาจอนุมัติการจ่ายเงินสงเคราะห์
(๑) อธิบดีหรือผู้ซึ่งอธิบดีมอบหมาย
สำหรับกรณีที่ลูกจ้างได้ยื่นคำขอตามข้อ ๘
ต่อพนักงานตรวจแรงงานซึ่งปฏิบัติงานอยู่ในราชการบริหารส่วนกลาง
(๒)
ผู้ว่าราชการจังหวัดหรือผู้ซึ่งผู้ว่าราชการจังหวัดมอบหมาย
สำหรับกรณีที่ลูกจ้างได้ยื่นคำขอตามข้อ ๘ ต่อพนักงานตรวจแรงงานซึ่งปฏิบัติงานอยู่ในราชการบริหารส่วนภูมิภาค
ให้ผู้มีอำนาจอนุมัติการจ่ายเงินสงเคราะห์ตามวรรคหนึ่งพิจารณาคำขอให้แล้วเสร็จภายในเจ็ดวันทำการนับแต่วันที่ได้รับการเสนอจากพนักงานตรวจแรงงานตามข้อ
๑๐ หรือข้อ ๑๒ แล้วแต่กรณี

ข้อ ๑๕ 
ให้สำนักงานสวัสดิการและคุ้มครองแรงงานกรุงเทพมหานครพื้นที่หรือสำนักงานสวัสดิการและคุ้มครองแรงงานจังหวัดที่ลูกจ้างได้ยื่นคำขอตามข้อ
๘ แล้วแต่กรณี มีหนังสือแจ้งผลการพิจารณาของบุคคลตามข้อ ๑๔
แก่ลูกจ้างด้วยวิธีการที่กำ หนดไว้ตามมาตรา ๑๔๓ แห่งพระราชบัญญัติคุ้มครองแรงงาน
พ.ศ. ๒๕๔๑ ภายในห้าวันนับแต่วันที่ได้รับทราบผลการพิจารณาดังกล่าว
กรณีตามวรรคหนึ่ง
หากผลการพิจารณาของบุคคลดังกล่าวอนุมัติให้จ่ายเงินสงเคราะห์แก่ลูกจ้าง ให้ลูกจ้างมารับเงินสงเคราะห์ภายในหกสิบวันนับแต่วันที่ได้รับหนังสือแจ้งผลการพิจารณาดังกล่าว
กรณีลูกจ้างไม่มารับเงินสงเคราะห์ภายในระยะเวลาตามวรรคสอง
ให้สิทธิในการรับเงินสงเคราะห์ดังกล่าวระงับสิ้นไป

ประกาศ
ณ วันที่ ๓๐ สิงหาคม พ.ศ. ๒๕๖๐
หม่อมหลวงปุณฑริก  สมิติ
ปลัดกระทรวงแรงงาน
ประธานกรรมการกองทุนสงเคราะห์ลูกจ้าง

พิมพ์มาดา/อัญชลี/จัดทำ
๒๒ กันยายน
๒๕๖๐

นุสรา/ตรวจ
๑ ตุลาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๓๐ ง/หน้า ๕/๒๐ กันยายน ๒๕๖๐